Priručnik za KRDC

# Priručnik za KRDC

Bred Hards `<bradh@frogmouth.net>`

Urs Volfer `<uwolfer @ kde.org>`

prevod: Dragan Pantelić
revizija Programi KDE‑a 16.08 (25. 7. 2016.)

Autorska prava © 2003, 2008

Pravna napomena

KRDC je klijentski program kojim možete da gledate, pa čak i upravljate sesijom površi na drugom računaru koji izvršava saglasan server. Podržani su VNC i RDP.

Poglavlje 1. Uvod
Uvod

# Poglavlje 1. Uvod

KRDC je klijentski program kojim možete da gledate, pa čak i upravljate sesijom površi na drugom računaru koji izvršava saglasan server.

KRDC ćete obično koristiti u paru sa KDE‑ovim VNC serverom KRFB‑om, pošto temeljno podržava specijalne mogućnosti KRDC‑a.

Ako želite da pokrenete KRDC iz Konsole, naredba glasi `krdc`.

Bilo kakve probleme ili zahteve za mogućnostima prijavite na KDE‑ove poštanske liste, ili podnesite izveštaj o grešci na http://bugs.kde.org.

Poglavlje 2. Protokol udaljenog kadrobafera
Protokol udaljenog kadrobafera

# Poglavlje 2. Protokol udaljenog kadrobafera

Ovo poglavlje daje kratak opis protokola udaljenog kadrobafera, koji koriste KRDC i drugi saglasni sistemi. Ako vam je udaljeni kadrobafer već poznat, slobodno možete preskočiti ovo poglavlje.

Izvedba visokog nivoa sistema koji koristi protokol udaljenog kadrobafera naziva se „virtuelnim mrežnim računarom“, češće samo akronimom VNC.

Udaljeni kadrobafer (skraćeno RFB) jednostavan je protokol za udaljeni pristup grafičkim korisničkim sučeljima. Radi na nivou kadrobafera, koji u grubim crtama odgovara renderovanoj slici na ekranu, što znači da se može primeniti na sve prozorske sisteme (uključujući X11, MacOS i Windows). Programi za udaljeni kadrobafer postoje za mnoge platforme i često se mogu besplatno distribuirati.

U protokolu udaljenog kadrobafera, program koji se izvršava na računaru za kojim sedi korisnik (računar koji daje ekran, tastaturu i pokazivač) zove se klijent. Program koji se izvršava na računaru gde se nalazi kadrobafer (računar koji izvršava prozorski sistem i programe kojima korisnik daljinski upravlja) zove se server. KRDC je KDE‑ov klijent, a KRFB KDE‑ov server za protokol udaljenog kadrobafera.

Za slanje slike iz kadrobafera neophodno je prilično mrežnog saobraćaja, te protokol udaljenog kadrobafera najbolje radi preko veza visoke propusnosti, poput lokalne mreže. Moguće je koristiti KRDC i preko drugih veza, ali je malo verovatno da će učinak biti jednako dobar.

Poglavlje 3. Korišćenje KRDC‑a
Korišćenje KRDC‑a

# Poglavlje 3. Korišćenje KRDC‑a

KRDC je vrlo lak za upotrebu — ima jednostavno sučelje, prikazano na narednom snimku ekrana.

## Povezivanje KRDC‑a sa saglasnim serverima

KRDC je klijent, i treba da se koristi sa saglasnim serverima. Postoji više načina da se poveže sa njima:

- Direktnim upisivanjem imena servera (ili IP adrese) u polje Poveži se sa:.

- Odgovorom na pozivnicu koju ste dobili. KRFB koristi pozivnice i može da ih šalje e‑poštom.

Pogledajmo redom oba ova načina.

### Unos imena servera

Ako znate ime domaćina (ili IP adresu) servera na koji želite da se povežete, možete ga direktno uneti u polje Poveži se sa:.

Ako želite da se povežete s računarom po imenu `kolubara`, na kojem radi VNC server na ekranu 1 (5901), u polje Adresa: unesite `kolubara:1` ili `kolubara:5901` i sa padajućeg spiska izaberite VNC kao protokol.

Slično, ako udaljeni računar izvršava RDP server, možete uneti `kolubara` i izabrati RDP kao protokol (RDP ne traži broj ekrana). Ako se RDP server ne izvršava na podrazumevanom portu, možete ga zadati ovako: `kolubara:3910`

URL‑ovi moraju da se unose procentno kodirani, na primer @ kao %40 u `korisnik%40neki.domen.primer`.

### Korišćenje pozivnice

Iz KRFB‑a, kao serverskog programa, moguće je slati pozivnice e‑poštom (i drugačije, mada je e‑pošta najzgodnija). Ako dobijete ovakvu pozivnicu e‑poštom, možete prosto kliknuti na vezu datu u poruci. Tada će se pokrenuti KRDC (ako se već ne izvršava) i povezati sa serverom navedenim u pozivnici.

Šta se događa tokom povezivanja
Šta se događa tokom povezivanja

## Šta se događa tokom povezivanja

Pre povezivanja, uverite se da je ciljni računar (server) dostupan na mreži i, ako treba, da je zaštitni zid pravilno podešen ili isključen.

Kako god da ste odabrali server za povezivanje, prvo sledeće što će vas KRDC pitati jeste o mrežnoj vezi sa serverom, kao što je prikazano ispod:

Protokol VNC daje tri postavke brzine:

- visok kvalitet (LAN, direktna veza): podrazumevana postavka. Trebalo bi da ocenite koliko dobro radi pre nego što izaberete opciju manjih performansi, koja zahteva manju propusnost.

- srednji kvalitet (DSL, kabl, brzi internet)

- nizak kvalitet (modem, ISDN, spori internet)

Ako uvek koristite isti tip veze, možete isprazniti kućicu Prikaži ovaj dijalog ponovo za ovaj domaćin, kada više nećete biti pitani za tip veze s ovim domaćinom. Ovo važi pod uslovom da se domaćin identifikujete na isti način. Na primer, ako domaćin ima dva imena, a kućicu ispraznite pošto se povežete preko jednog od njih, nećete biti pitani pri narednim povezivanjima pod tim imenom, ali hoćete pri povezivanju pod drugim imenom ili po IP adresi.

Izaberite odgovarajuću postavku brzine i kliknite na U redu da nastavite.

Stanje veze možete videti preko ikonice na jezičku.

U zavisnosti od postave servera, može (i skoro sigurno će) biti potrebno da obezbedite lozinku za autentifikovanje na server. KRDC će izdati dijalog lozinke sličan prikazanom ispod.

KRDC ume da sačuva lozinku, za buduća povezivanja na isti domaćin. Za to koristi K‑novčanik. Ako želite da koristite ovu mogućnost, popunite kućicu Zapamti lozinku (K‑novčanik).

Nakon autentifikacije bićete povezani sa udaljenim serverom, i možete početi s korišćenjem KRDC‑a za nadgledanje ili upravljanje udaljenom površi.

Upravljanje vezom sa udaljenom površi
Upravljanje vezom sa udaljenom površi

## Upravljanje vezom sa udaljenom površi

Pošto ste se povezali na udaljeni server, normalno biste koristili tastaturu i miš za upravljanje prozorskim sistemom i programima na tom računaru.

Udaljenu površ možete posmatrati preko celog ekrana, ili kao prozor na lokalnoj površi. Možete prebacivati između ovih režima pomoću ikonica prikazanih ispod.

Režim celog ekrana obično je bolji kada pomažete udaljenim korisnicima, jer možete videti sve što oni vide. Prozorski režim je najkorisniji kad radite i udaljeno i lokalno, na primer, čitajući lokalnu dokumentaciju i uputstva iz nje primenjujući na udaljenom računaru.

### Korišćenje prozorskog režima

U prozorskom režimu, vezu možete okončati zatvaranjem prozora, klikom na dugme za odjavljivanje.

### Korišćenje režima celog ekrana

U režimu celog ekrana možete menjati izgled trake alatki. Prozirnost trake alatki može se izmeniti točkićem miša.

Obeleživači
Obeleživači

## Obeleživači

KRDC ume da upravlja obeleživačima. Ako se često povezujete na istu udaljenu površ, možete dodati unos za tu vezu u spisak obeleživača. To možete uraditi klikom na Obeleživači → Dodaj obeleživač.

### Istorijat obeleživača

KRDC upisuje poslednje korišćene veze ka udaljenim površima. Ovim specijalnim obeleživačima možete pristupiti preko Obeleživači → Istorijat. Naravno, obeleživač s ovog spiska možete i obrisati ako vam više nije potreban. Samo kliknite na dugme Obriši koje se pojavi po kliku desnim dugmetom miša na obeleživač koji želite da obrišete.

Upravljanje postavom KRDC‑a
Upravljanje postavom KRDC‑a

## Upravljanje postavom KRDC‑a

Pomoću Postavke → Podesi KRDC... možete otvoriti dijalog za podešavanje KRDC‑a. Izborom ove stavke menija dobićete prozor poput ovoga:

Poglavlje 4. Pitanja i odgovori
Pitanja i odgovori

# Poglavlje 4. Pitanja i odgovori

4.1. Zašto ne radi podrška za RDP?

4.1. | Zašto ne radi podrška za RDP?
| Podrška za RDP u KRDC‑u zavisi od FreeRDP‑a (xfreerdp). Proverite da li je ova zavisnost instalirana.

Poglavlje 5. Zasluge i licenca
Zasluge i licenca

# Poglavlje 5. Zasluge i licenca

KRDC

Projekat KRDC pokrenuo je Tima Jansena `(tim AT tjansen.de)`. Tokom Googleovog „Leta kôda 2007“, Urs Volfer `(uwolfer AT kde.org)` KRDC je iznova napisao KRDC. Hvala Googleu što je ovo omogućio, i sjajnom mentoru projekta Bredu Hardsu `(bradh AT frogmouth.net)`.

Za dokumentaciju: © 2003, Bred Hards `(bradh AT frogmouth.net)`; © 2007, Urs Volfer `(uwolfer AT kde.org)`.

Preveo Dragan Pantelić `(falcon-10 AT gmx.de)`.

Dokumentacija se daje na korišćenje pod uslovima GNU‑ove Licence slobodne dokumentacije.

Program se daje na korišćenje pod uslovima GNU‑ove Opšte javne licence.